Aʼ topoon u bʼaxa qʼij tetz u nimla qʼij u Txʼaʼbʼal Tetz Inqʼa Paan uvaʼ yeʼl aqʼbʼal jaʼ tuul atoʼk,
atz uvaʼs nikich iyatzʼt inqʼa tij imam Israeel inqʼa ichelem karneʼl tiʼ itzʼeʼsal ok vatz Tiuxh tiʼ inimal u nimla qʼij Ipal Aanxel.
Tul ech tal inqʼa nikich itxhus tibʼ kʼatz Jesuus s-te s-eche:
—¿Tal bʼen qubʼanvat tutxh u qetxhbʼubʼal tiʼ inimal u nimla qʼij Ipal Aanxel,
tul laʼ txʼaʼon oʼ?
—xeʼtaq te Jesuus.
Yaʼne itxhaq bʼen Jesuus kaʼvaʼl inqʼa nikich itxhus tibʼ s-kʼatza.
Tul ech tal bʼen Jesuus s-tiʼ s-eche:
—Bʼenoq ex tu tenam Jerusaleen.
Tul bʼen ekʼul etibʼ tuchʼ val u vinaq uvaʼ iqʼomal vaʼl nimla txeʼn aʼ taʼn.
Echetz txhʼuyeʼv vet bʼen ex s-tiʼ.
Jabʼisteetz u otzotz uvaʼ laʼ palkoʼk u vinaq,
tul ech laʼ etal te u aj otzotz s-eche:
«Ech nik tal naq u Txhusul qetz s-eche:
–¿Jabʼiste invaʼq itziʼ vavotzotz s-te toq inkʼameʼ,
tal uvaʼ toq txʼaʼonk in tuchʼ inqʼa nik itxhus tibʼ sinkʼatza tiʼ inimal u txʼix tetz u nimla qʼij Ipal Aanxel?
–chich u Txhusul qetz,»
chaq ex.
Yaʼne bʼen ikʼutxh vet u aj otzotz vaʼl u nimla otzotz tikaʼviq,
uvaʼ bʼanel vet tutxheʼ.
Tul aʼetz laʼ ebʼanvat tutxh qetxhbʼubʼal tzitzi,
—xeʼt Jesuus.
Bʼenetz vet kaʼvaʼl inqʼa nikich itxhus tibʼ kʼatz Jesuus,
tul yekich vet tu tenam Jerusaleen.
Tul echxh elkaʼpune kam uvaʼ tal bʼen Jesuus s-tiʼ.
Tul motx ibʼan vet tutxh inqʼa etxhbʼubʼal uvaʼ bʼanbʼel tiʼ u nimla qʼij Ipal Aanxel.
Aʼetzxh iqʼeqx veteʼ,
tul aqʼbʼ vet Jesuus tuchʼ kabʼlaval inqʼa nikich itxhus tibʼ s-kʼatza tu otzotz.
Tul ok vet Jesuus viʼ meexha s-tuchʼ.
Tuulbʼaletz uvaʼs nikichaq itxʼaʼoneʼ,
tul ech tal Jesuus s-xoʼl s-eche:
—Nuqxh nik val sete:
At invaʼl ex,
uvaʼ nik etxʼaʼon sinkʼatza s-txheel,
toq oksan in tiqʼabʼ inqʼa iqʼesal uqʼeʼybʼal,
—xeʼt Jesuus.
Yaʼne xeʼtaq vet txumun.
Tul ech tal vet junun s-eche:
—InBʼaal,
¿maq in?
—chichichaqe.
Yaʼne ech tal Jesuus s-eche:
—Antxh invaʼl ex s-te sekabʼlaval,
vaʼl ex,
uvaʼ il in tzum nik intotxhʼt kuʼ vinpaan tu puraato setuchʼ.
Poro tetxhalxh toq yatzʼaxoq el in,
eche uvaʼ tzʼibʼamal ka s-viʼ t-viyolbʼal quBʼaal Tiuxh,
in,
u Kʼaola uvaʼ bʼen s-alam aanima.
Pet txumlebʼalxh ivatz naq u vinaq uvaʼ toq oksan in tiqʼabʼ inqʼa iqʼesal uqʼeʼybʼal.
Bʼaʼn uvaʼ tira koq yeʼl naqe alali,
—xeʼt Jesuus.
Tuulbʼaletz uvaʼs nikich itxʼaʼon Jesuus tuchʼ inqʼa nikich itxhus tibʼ s-kʼatza,
tul tiqʼo tzaan Jesuus val u paan.
Yaʼne taqʼ taʼntiuxh te quBʼaal Tiuxh s-tiʼ.
Tul ipixh u paan s-tuul.
Tul taqʼ te inqʼa nikich itxhus tibʼ s-kʼatza.
Tul ech tal Jesuus s-eche:
—Kʼulvaq u paan,
tan aʼ vintxhiʼoʼle uvaʼa,
—xeʼt Jesuus.
Yaʼne tiqʼo tzaan Jesuus val u koopa,
uvaʼ atich vet kuʼ taʼl uuva s-tuul.
Tul taqʼ taʼntiuxh te quBʼaal Tiuxh s-tiʼ.
Atz taqʼ vet te inqʼa nikich itxhus tibʼ s-kʼatza.
Tul junun motx tukʼataq vet inbʼiitxhaqul u aʼ,
uvaʼ atich tu koopa.
Yaʼne ech tal Jesuus s-eche:
—Aʼetz vinkaqale uvaʼa,
uvaʼ toq eloq tiʼ isotzsal ipaʼv inqʼa xaol,
atz uvaʼ toq jeqbʼan ka [u akʼla inyol] sexoʼl tiʼ ikuyux ipaʼv mamala xaol.
Poro nuqxh nik val sete uvaʼ:
Yeʼl inpaqt laʼ vukʼa taʼl uuva setuchʼ.
Pet laʼ nal opoon u qʼij uvaʼs laʼ qukʼult qibʼ uvaʼs laʼ ibʼant quBʼaal Tiuxh viqʼesalil,
yaʼne laʼ vukʼa setuchʼ inpaqte,
—xeʼt Jesuus.
Ibʼitzleetz kuxh vet Jesuus val u bʼitz tuchʼ inqʼa nikich itxhus tibʼ s-kʼatza,
tul bʼenaq vet tu vitz Inqʼa Oliivo.